માનું દૂધ પ્રકૃતિનું અણમોલ કહેવાય છે. એમાં માતાને મળતો સંતોષ અને આનંદ અનેરો હોય છે. માતાનું દૂધ બાળક માટે કોઈ વરદાનથી કમ નથી. માતાનું પહેલું પીળું દૂધ બાળકને જીવલેણ બીમારીઓ સામે લડવાની શક્તિ પ્રદાન કરે છે. સાથે જ બાળક અને માતા વચ્ચે એક લાગણીસભર સંબંધ બની જાય છે. જોકે ઘણીવાર કેટલીક નવપ્રસૂતા માતાઓને ધાવણ જરુરી પ્રમાણમાં આવે નહીં ત્યારે મોટી સમસ્યા ખડી થાય છે. નવજાત શિશુ ભૂખનું માર્યું રો-રો કરે છે. આ સ્થિતિ માતા માટે તો આકરી હોય જ છે, પરંતુ બાળક સાથે જોડાયેલા પિતા, દાદા, દાદી વગેરે બધા જ માટે ખૂબ કઠિન હોય છે. જોકે જૂના સમયમાં પતિના માતાપિતા, કાકી, સ્ત્રીની માતા, સ્ત્રીની નાની વગેરે ઘરેલુ નુસખા જાણતા હતા, તેથી એ ઉપાયો કરીને માતાને રાહત પહોંચાડતા. આજે તો વિભક્ત કુટુંબ થયા છે અને ખબર નહીં કેમ, સ્ત્રીને તેના સાસુની શિખામણ ઘણીવાર ગળે નથી ઉતરતી. આપણે એ સામાજિક વિષયમાં નથી જવું પરંતુ અહીં વાત કરીએ નવજાત માતાને ધાવણ ન આવે કે પૂરતું ન આવે ત્યારે શું કરવું?